
A MUNKAVÁLLALÓI ELÉGEDETTSÉG ÉS MOTIVÁCIÓ ÖSSZEFÜGGÉSEI: HATÉKONY MOTIVÁCIÓS RENDSZER KIALAKÍTÁSÁNAK LEHETŐSÉGEI EGY CÉG MUNKAVÁLLALÓI KÖZÖTT VÉGZETT KUTATÁS FÉNYÉBEN

Kutatásom során egy nagy létszámú vállalat keretein belül vizsgáltam a munkavállalók elégedettségét és motivációját, mely során célom volt a feltárt eredmények segítségével javaslatokat megfogalmazni a vállalat számára.
A dolgozat során Herzberg kéttényezős modelljét vettem alapul, amely higiéniás és motiváció tényezőket különít el. Az elmélet a higiéniás tényezőket teszi felelőssé az elégedetlenségért, a motivációs tényezőket pedig az elégedettségért.
Két kutatási módszert alkalmaztam: először fókuszcsoportos interjút készítettem, amely által a munkavállalók mélyebb betekintést nyújtottak személyes motivációjuk és tapasztalataik mögé. Másodrészt pedig egy kérdőíves felmérés keretein belül vizsgáltam a dolgozói elégedettséget. A kérdőívet 298 dolgozó töltötte ki, amely majdnem a vállalat létszámának a fele.
Ezt követően a vállalat minden munkavállalója számára készült elégedettségi kérdőív eredményeit összehasonlítottam az interjún elhangzottakkal, amelyek alátámasztották, vagy éppen megcáfolták azt.
Azt a feltevésemet szerettem volna alátámasztani, hogy a dolgozói elégedettség megteremtéséhez egyaránt fontos az alapvető szükségletek megléte, mint a magasabb rendű egyéni céloké. Továbbá célom volt megerősíteni, hogy a dolgozók számára az elismerés és a pozitív visszajelzés motiváló hatással bír, ellenben ezek hiánya érdektelenséget és csökkenő munkaminőséget eredményez.
Kutatásom eredményei alapján arra a következtetésre jutottam, hogy a vállalat az alapvető szükségletek kielégítése terén jól teljesít, nem látható nagymértékű elégedetlenség. Azonban a magasabb szintű motiváció és elégedettség eléréséhez érdemes további lépéseket tenni a kommunikáció, az elismerés és a fejlődési lehetőségek ismertetése terén.
A megfogalmazott hipotéziseimet a kutatás eredményei igazolták, ugyanis az elégedettséget mind az alapvető szükségletek, mind a magasabb rendű célok egyaránt befolyásolták. Az is igazolást nyert, hogy az alapvető szükségletek kielégítése nélkülözhetetlen az elégedettség megteremtéséhez, míg a magasabb rendű céloké inkább a motivációt és az elkötelezettséget szolgálja. Az eredmények szintén megerősítették az elismerés és a pozitív visszajelzések hatásait a motiváció növelésére nézve. Mint az várható volt, hiányuk esetében érdektelenséget és közömbösebb hozzáállást tapasztaltam.



